钦定古今图书集成/明伦汇编/官常典/第485卷 > 宇文盛
## 钦定古今图书集成/明伦汇编/官常典/第485卷 > 宇文盛

按《周书》本传，“盛字保兴，代人也。曾祖伊，与敦祖长寿，
父文孤，并为沃野镇军主。盛志力骁雄，初为太祖帐
内，从破侯莫陈悦，授威烈将军，封渔阳县子，邑三百
户。大统三年，兼都督，从擒窦泰，复弘农，破沙苑，授都
督、平远将军、步兵校尉，进爵为公，增邑八百户，除冯
翊郡守，加帅都督、西安州大中正、通直散骑常侍、抚”
军将军，增邑三百户。累迁大都督、车骑大将军、仪同
三司、骠骑大将军、开府仪同三司、盐州刺史。及楚公
赵贵谋为乱，盛密赴京告之。贵诛，授大将军，进爵忠
城郡公，除泾州都督，赐甲一领、奴婢二百口，马五百
匹，牛羊及庄田什物等称是。仍从贺兰祥平洮阳、供
和二城，别封一子甘棠县公，转延州总管，进位柱国。
天和五年，入为大宗伯。六年，与柱国王杰从齐公宪
东讨。时汾州被围日久，宪遣盛运粟以给之，仍赴姚
襄城受宪节度。齐将段孝先率兵大至，盛力战拒之，
孝先退，乃筑大宁城而还。建德二年，授少师。五年，从
高祖东伐，率步骑一万，守汾水关。宣帝即位，拜上柱
国，增邑通前四千六百户。大象中薨，子述嗣。